《挽妻母郑夫人》
宋代·刘黻

诗礼传家耦吉人，雍雍完得性中仁。
乡评莫识生前面，堂影惟悲残后身。
孀节虎号坟柏夜，妇仪鱼忆涧头春。
九泉寂寂应无憾，双璧分明作世珍。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。